ავიატორი (2004 წლის ფილმი)
„ავიატორი“ (ინგლ. The Aviator) — 2004 წლის ამერიკული ეპიკური ბიოგრაფიული ფილმი, რომლის რეჟისორია მარტინ სკორსეზე, პროდიუსერები არიან მაიკლ მენი, სენდი კლიმანი, გრემ კინგი და ჩარლზ ევანზ უმცროსი, ხოლო სცენარისტი — ჯონ ლოგანი. მონაწილეობენ: ლეონარდო დიკაპრიო, კეიტ ბლანშეტი, კეიტ ბეკინსეილი, ჯონ კრისტოფერ რაილი, ალეკ ბოლდუინი, ალან ალდა, იენ ჰოლმი, დენი ჰიუსტონი, გვენ სტეფანი და ჯუდ ლოუ. დაფუძნებულია ჩარლზ ჰიგემის ბიოგრაფიულ წიგნზე „ჰოვარდ ჰიუზი: საიდუმლო ცხოვრება“ (ინგლ. Howard Hughes: The Secret Life). ფილმში ასახულია ავიაციის პიონერის, ჰოვარდ ჰიუზის ცხოვრება 1927-1947 წლებში. მოღვაწეობის ამ პერიოდში იგი ხდება წარმატებული კინოპრდიუსერი და ავიაციის მაგნატი, ამასთანავე შეპყრობილია ობსესიურ-კომპულსიური აშლილობით. ფილმი აშშ-ში გამოვიდა 2004 წლის 25 დეკემბერს. მისმა ბიუჯეტმა შეადგინა 110 მილიონი აშშ დოლარი, ხოლო შემოსავალმა — 213.7 მილიონი. ფილმი DVD ფორმატში ორ დისკად გამოვიდა 2005 წლის 24 მაისს. მოგვიანებით, 2007 წლის 6 ნოემბერს გამოიცა Blu-ray და HD DVD ფორმატებში. „ავიატორი“ დადებითად დაახასიათეს კინოკრიტიკოსებმა. ფილმმა მიიღო ოსკარის 11 ნომინაცია, მათ შორის: საუკეთესო სურათი, საუკეთესო რეჟისორი, საუკეთესო ორიგინალური სცენარი, საუკეთესო მსახიობი კაცი, საუკეთესო მსახიობი კაცი მეორეხარისხოვან როლში, ხოლო გაიმარჯვა ხუთ ნომინაციაში: საუკეთესო მონტაჟი, საუკეთესო კოსტიუმების დიზაინი, საუკეთესო მხატვრული გაფორმება და საუკეთესო მსახიობი ქალი მეორეხარისხოვან როლში. აგრეთვე გადაეცა სამი BAFTA და სამი ოქროს გლობუსი. საერთო განხილვების საიტ Rotten Tomatoes-ზე ფილმი ფლობს 86% (226 მიმოხილვაზე დაყრდნობით).